Tekstas darbinis, parengtas Kauno arkivyskupijos  misijų (YMM) komandos rūpesčiu pagal Vatikano rekomenduotas homilijas ( <http://www.october2019.va/en/mmsott2019/la-guida.html>)

Vertė Teresė Ringalienė

**Pirmosios YMM savaitės homilijos (be sekmadienio)**

**2019 M. SPALIO 1 D.**

**XXVI EILINIO LAIKOTARPIO SAVAITĖ, ANTRADIENIS**

**MINIMA KŪDIKĖLIO JĖZAUS TERESĖ**

Zch 8, 20–23

Ps 87, 1b–7

Lk 9, 51–56

Zacharijo pranašystė 8, 20–23 puoselėja viltį Dievo žmonėms, laukiantiems jos išsipildymo laikų pabaigoje, visuotinėje tautų piligrimystėje į Jeruzalę (Zch 8, 22). Zacharijo knyga, užimanti priešpaskutinę vietą tarp Dvylikos Pranašų knygų, priskiriama vienam iš paskutinių aktyvių pranašų kartu su Agėju, parašyta po Babilono tremties, kai buvo atkuriama religinė ir pilietinė žydų bendruomenė „tėvų žemėje“, pabaigus atstatyti šventyklą Jeruzalėje.

Pranašiškas pažadas pateikiamas trečioje knygos dalyje (Zch 8, 12–14), tačiau jo jau laukiama pirmojoje dalyje (Zch 2, 10–11). Šis tektas patenka į pranašišką tradiciją, kad visų tautų laukia taiki piligriminė kelionė į Jeruzalę, kaip rašoma Iz 2, 1–4, taip pat beveik identiškas tekstas Mch 4, 1–4. Tai pati svarbiausia Izaijo mokyklos tradicija – plėtoti vilties, kurios, kaip ir Mesijo atėjimo laikų pabaigoje, laukia Judaizmą išpažįstantys žmonės, temą (Iz 49, 22–23).

Kalbant apie galutinį visų tautų atsivertimą į Viešpatį, visi pranašai yra įsitikinę, kad tai įvyks ne dėl Izraelio misijinės veiklos. Laikų pabaigoje atsivertimas bus atsakas į Viešpaties veikimą žmonių širdyse.

Evangelijios skaitinys apie Jėzaus kelionę į Jeruzalę pranašų žodžius apie tautų atsivertimą į Viešpatį nušviečia nauja šviesa, taip pat naudojant didžiosios piligrimystės į Jeruzalę vaizdinį laikų pabaigoje. Evangelisto Luko nuoroda į „metą, kai turėjo būti paimtas iš šio pasaulio“ (Lk 9, 51) kalba ne tik apie Jėzaus paėmimą į dangų (Lk 24, 50–51; Apd 7, 46), bet ir Jo kančios bei mirties paslaptį Jeruzalėje. Jėzus tai jau buvo sakęs savo mokiniams, kai Petrui aiškino jo paties ištartus žodžius, jog Jėzų laiko Mesiju. Jis sakė: „reikia, kad Žmogaus Sūnus daug kentėtų, būtų seniūnų, aukštųjų kunigų bei Rašto aiškintojų atmestas, nužudytas ir trečią dieną prisikeltų” (Lk 9, 22). Tai Jis dar kartą pakartojo mokiniams po atsimainymo (Lk 9, 44) ir trečią kartą – Dvylikai, prieš įžengdamas iš Jericho į Jeruzalę (Lk 18, 31–33). Kiekvieną kartą Jis sakė mokiniams, jog šie nesupranta Jo žodžių reikšmės.

Dievo visuotinio išgelbėjimo (tiek Izraelio, tiek visų tautų) planas eina per Jeruzalę – vietą, kur Jėzus buvo „pakeltas“ (Jn 12, 32). Tai gili, nenugalima ir dieviška kryžiaus paslapties trauka. Kryžiaus – Jėzaus išgyvento, paliudyto ir perkeisto, skirto sužadinti, paskatinti ir palydėti atsiverčiančių tautų žengimą į Jeruzalę, vietą, Viešpaties išrinktą išgelbėjimo paslapčiai. Į šią misiją Jėzus pirmiausia įtraukė dvylika mokinių, o tada Bažnyčią, kurią įkūrė ypatingu kvietimu. Mokiniai gali tik sekti Jėzumi, nors jiems buvo sunku suprasti, sprendžiant pagal jų pačių žodžius ir darbus: tai atsivertimo kelionė, kuri prasideda kvietimu ir tęsiasi visą gyvenimą.

Jėzaus perėjimas per Samariją keliaujant į Jeruzalę – tai epizodas, simbolizuojantis atsivertimą, kurį nuolat turi išgyventi Jėzaus mokiniai, jei nori Jį lydėti ir palaikyti evangelizacijos ir išgelbėjimo misijoje. Pirma savęs išsiuntęs pasiuntinius, kad paruoštų, kur Jam apsistoti Samarijos kaime (Lk 9, 52), Jėzus puikiai žino apie priešiškumą tarp žydų ir samariečių (Jn 4, 20), bet tai Jo neatgraso. Be to, ir mokiniai turi išmokti kitaip reaguoti į šį priešiškumą. Jokūbo ir Jono, kuriuos su trupučiu ironijos Jėzus vadino „griaustinio vaikais“ (Mk 3, 17), reakcija į neigiamą Samarijos kaimo atsakymą – pyktis ir įtūžis (Lk 9, 54). Abu broliai yra veikiami įsitikinimo, jog jų religinė tiesa yra viršesnė. Kai kuriuose Evangelijos rankraščiuose, išsaugotuose graikų, sirų ir lotynų kalbomis, mokinių klausimo pabaigoje pridedamas trumpas paaiškinimas: „Viešpatie, jei nori, mes liepsime ugniai kristi iš dangaus ir juos sunaikinti, kaip padarė Elijas“ (2 Kar 1, 10–12; Sir 48, 3). Jėzui tai buvo netinkamas prašymas ir nuoroda į Šventąjį Raštą: „Bet jis atsisukęs sudraudė juos“ (Lk 9, 55). Senesniame tos pačios eilutės variante, kur minimas Elijas, Jėzaus priekaištas sustiprinamas, nes Jis sako: „Nežinote, kokios dvasios esate, nes Žmogaus Sūnus atėjo ne naikinti, bet gelbėti“ (Lk 9, 55–56). Ši krikščioniškoji katechezė primena mums apie Jėzaus misiją, kuri nėra dieviškojo keršto vykdymas; nuoroda į Dvasią, kuri veikia Jokūbą ir Joną reikšminga Luko mokyklos teologijoje, į kurią įeina Evangelija ir Apaštalų darbai. Evangelijos istorijoje Jėzus paprasčiausiai išeina į kitą kaimą (Lk 9, 56). Tai pastoralinė strategija (Lk 10, 10–11), kuri taip pat ves Paulių ir Barnabą į jų pirmą misijinę kelionę, į Pisidijos Antiochiją (Apd 13, 46). Jėzus nieko nesako apie tai, kad jų nepriėmė to kaimo samariečiai; priešingai – viena iš pirmųjų Jeruzalės bažnyčios misijų bus pas samariečius. Darbą pradės diakonas Pilypas, paveiktas Šventosios Dvasios (Apd. 8, 5), o Petras ir Jonas ją pabaigs (Apd 8, 14–17).

Bažnyčios misija yra prisitaikyti prie žmogaus ir Kristaus paslapties. Tai atsivertimas, kuris trunka visą gyvenimą, paliekant Dievui užduotį atverti misijos duris ir paveikti žmonių širdis. Tautų atsivertimo laikai ir būdai – tai Dievo darbas; Bažnyčios užduotis yra pačiai atsiversti Dvasiai ir Viešpačiui Jėzui.

**2019 M. SPALIO 2 D.**

**XXVI EILINIO LAIKOTARPIO SAVAITĖ, TREČIADIENIS**

**MINIMI ŠV. ANGELAI SARGAI**

Neh 2, 1–8

Ps 137, 1–6

Mt 18, 1–5. 10

Du šiandieninės liturgijos skaitinius, Neh 2, 1–8 ir Mt 18, 1–5. 10, galime suprasti kaip pagrindines mūsų laikų misionieriaus dvasingumo išraiškas.

Nehemijas, anksčiau minimas kaip Persijos karaliaus dvaro taurininkas (Neh 1, 11 b), savo širdyje saugo gyvus ir skausmingus prisiminimus apie Jeruzalės sunaikinimą (Neh 1, 5–11); tai ne nostalgiškas patriotizmas, bet esminis maldos aspektas Babilono tremties metu bei po jos (Ps 137, 5–6). Ji sutampa su žinia apie išėjimą iš šios tremties ir grįžimą į „tėvų žemę“ (Iz 43, 4–7). Tai Dievo planas savo žmonėms, į kurį įtrauktas net pagonių autoritetas, Persijos karalius Kiras, vienas iš galingiausių to meto žmonių (Ez 1, 1–4). Nehemijas supranta, kad užimdamas tokias pareigas persų imperijos dvare (maždaug 446 per.Kr. gruodis, valdant Artakserksui I, praėjus beveik šimtmečiui po Kiro įsakymo) jo pašaukimas ar misija – atstatyti Jeruzalę, plačiąja šios frazės prasme: spręsti konkrečias žydų, kurie turi atkurti kulto ir administracinę bendruomenę Judėjos provincijoje su centru Jeruzale, problemas.

Nehemijas žino, kad karaliaus dvare negali atskleisti esąs žydas, nes Persijos karalius gali įtarti, jog jo sielvartas dėl Jeruzalės sunaikinimo yra griaunančio judėjimo katalizatorius, imperijoje remiant etninę –religinę mažumą. Karaliaus klausimas Nehemijui tiesioginis: „Ko gi tad tu prašai?“ (Neh 2, 4), tarsi tikrinant Nehemijo liūdesio priežastis. Šis žydas persų karaliaus dvare susirūpinęs, kad gali pasakyti per daug: „Aš pasimeldžiau Dangaus Dievui“ (Neh 2, 4). Iš tiesų Patarlių knyga mums sako: „Žmogus savo širdyje gali daug užsimoti, bet ką liežuvis ištaria, tai yra iš Viešpaties“ (Pat 16, 1). Tad šio tikėjimo šviesoje Nehemijas gali paprašyti leidimo vykti į Judėją, kad dirbtų ir atstatytų Jeruzalę (Neh. 2, 5).

Iš tiesų dabar viskas plėtojasi labai greitai, pagal Dievo planą. Karalius Nehemijo tik paklausia, kiek laiko jam reikės misijai Judėjoje; jo leidimas jau aiškus (Neh 2, 6). Nehemijo pokalbis ir toliau apdairus, to reikia, kad galėtų įgyvendinti savo misiją, tačiau dabar jau veikia Dievas (Neh 2, 8).

Šis „misionierius“ atšiauriame pasaulyje, kuriame gyveno, veikė apdairiai, tačiau atsargumo ir išminties nebūtų užtekę be „vedančios Viešpaties rankos“. Dabar Nehemijui reikės suprasti palestiniečių pasaulį, į kurį jam teks persikelti, kad įvykdytų savo misiją, į kurią jį kviečia Dievas.

Evangelijos ištraukoje Jėzus kviečia mus pasidaryti kaip vaikai ir nušviečiama atsivertimo, kurio reikia pačioje bažnyčioje, gelmė, kad įgyvendintume savo misiją. Šią misiją galima sunaikinti Jėzaus mokinių bendruomenės viduje išdidumo ir galios pagundomis, pridengtomis religine kalba (Mt 18, 1). Tos pačios Evangelijos paskutinėse eilutėse minimos nuodėmės, dėl kurių negalėsime sekti Jėzumi, žengiančiu į Jeruzalę, ir paskutinė pagunda, kuriai sunkiausia atsispirti (po netinkamo seksualumo naudojimo (Mt 19, 1–12) ir prisirišimo prie pinigų (Mt 19, 16–26)), – valdžia, kuri, panašu, sunkiai suvaldoma net Jėzaus mokiniams (Mt 20, 20–28).

Jėzus pateikia reikšmingą veiksmą ir labai svarbų įsipareigojimą kaip kontrastą galimybei sugadinti savo misiją nuodėme: pasidaryti mažu kaip vaikas (Mt 18, 2–4). Visiems, kurie jaučiasi kviečiami į misiją, reikia gilaus atsivertimo: pasidaryti kaip vaikai. Vaikai ne grynai žmogiška prasme. Nehemijas privalo tiksliai suvokti abu pasaulius: į kurį vyksta ir iš kurio išvyksta, taip pat pasaulį, į kurį, kaip pats jaučia, turi persikelti. Panašiai kiekvienas Jėzaus mokinys, besijaučiantis kviečiamas į misiją, turi tikėti Dievu ir juo visiškai pasitikėti. Misionierius privalo turėti tokį pati absoliutų pasitikėjimą, kaip kad vaikai pasitiki savo tėvais, jų meile ir apsauga, dėl to ir jaučiasi užtikrinti dabartimi, nes jiems tai – ateities pradžia.

Tokia pati ir Jėzaus, kaip Tėvo Sūnaus, patirtis – pilnai suvokti realybę, visiškai pasitikėti ir atsiduoti Jam. Tik taip – visiškai paklusdami Jėzui galime prisiartinti prie misijos, į kurią esame kviečiami. Krikščionis, tikrai tapęs vaiku, Jėzaus suvokiama reikšme, mokosi iš patirties, jog jo misijos vaisingumas – To, kuris iš mirties prikėlė Jėzų ir kuris jį siunčia, rankose. Vargas tai krikščionių bendruomenei, kuri mano, kad toks tikėjimas yra nereikšmingas, kuri jį niekina ar atmeta: „Žiūrėkite, kad nepaniekintumėte nė vieno iš šitų mažutėlių, nes, sakau jums, jų angelai danguje visuomet regi mano dangiškojo Tėvo veidą“ (Mt 18, 10).

Tapimas panašiu į vaiką suteikia misionieriui ryšį su Jėzumi, Mokytoju ir Viešpačiu. Jame misionierius atranda pašaukimą, jog yra Tėvo vaikas, ir laisvą paklusnumą, esant tikėjimo ir misijos vaisiumi. Kaip sūnus ar dukra Sūnuje, kiekvienas mokinys yra misionierius, nes yra siunčiamas skelbti Gerąją Naujieną, o jį / ją palaiko ir lydi angelai, dieviškieji pasiuntiniai, kurie jį / ją atveria kontempliacijai, misijos pagrindui, ir pasaulio iššūkiams. Kaip angelas sargas, kuriam kiekvienas iš mūsų esame patikėtas, vaikas – mokinys Jėzuje visada mato Tėvo veidą, visada ir kiekviename žmoguje įžvelgia brolio ar sesers, kuriuos gali mylėti ir saugoti, veidą.

**2019 M. SPALIO 3 D.**

**XXVI EILINIO LAIKOTARPIO SAVAITĖ, KETVIRTADIENIS**

Neh 8, 1–4 a. 5–6. 7b–12

Ps 19, 8–11

Lk 10, 1–12

Ezdro ir Nehemijo knygos aprašo svarbias Dievo žmonių bendruomenės atkūrimo akimirkas senojoje tėvų žemėje po Babilono tremties. Nepaisant nesėkmių ir kančių, įvykdomas Dievo planas, jau paskelbtas Iz 55, 12–13, net pagonių Persijos karaliaus Kiro iš Achemenidų dinastijos sprendimais. Tiek pagal 2 Kr 36, 22–23, tiek Ezr 1, 1–4, Kiro politika žydų etninės–religinės mažumos atžvilgiu – paties Dievo žodžio išsipildymas. Vis dėlto kai kurių tremtinių sugrįžimas nepateikiamas kaip pigios laimės pasakojimas. Dievo planas išpildomas į tėvų žemę sugrįžtančių tremtinių karavanais, „šventa istorija“, kuri kuriama pagal izraelitų sugrįžimo į Pažadėtąją Žemę po Egipto tremties istoriją (Neh 8, 17). Nehemijo knygoje šventyklos ir Jeruzalės miesto atstatymas įgyvendinamas pertvarkant bendruomenę pagal Įstatymo nuostatus (Neh 8, 1–10. 40), gausiai dalyvaujant bendruomenės nariams (Neh 11, 1; 12, 26), šventėje pašventinant „Dievo namus“ (Neh 12, 27–43) ir žmonėms iš naujo pasižadant laikytis sandoros (Neh 13, 4–31).

Iškilminga žodžio liturgijos šventė Palapinių iškilmės metu – ryžtingas žingsnis atkuriant Viešpatį garbinančią bendruomenę tėvų žemėje. Pirmą šventės dieną žodžio liturgija vyksta lauke (Neh 8, 1–2), nes visas kraštas yra šventa vieta, ypač Jeruzalės miestas, o Tora dar svarbesnė nei šventykla ir jos aukos. Ezrą, kunigą ir rašto žinovą, turi matyti ir girdėti visi, nes jis skaito Mozės Įstatymą (Neh 8, 4). Kita žmonių grupė, levitai, turi skaityti Įstatymą ir jo reikšmę aiškinti žmonėms (Neh 8, 7–8). Vėliau žydų tradicijoje veiksmažodis „aiškinti“, susijęs su biblinio teksto skaitymu, buvo interpretuojamas kaip perfrazavimo aramėjų kalba tradicijos pradžia (tai buvo kalba, kurią geriausiai mokėjo iš Babilono grįžę tremtiniai), o pats tekstas buvo skaitomas hebrajų kalba, t.y. tai buvo švento teksto komentavimo (*midrash*) pradžia, siekiant ieškoti Dievo per Jo žodį. Žmonių atsakas į Dievo žodį – verksmas (Neh 8, 9, 11), tikros atgailos ženklas, ypač suvokiant, kad nusidėjo prieš paties Dievo šventumą ir neapkentė Jo meilės ir gailestingumo, kaip sakoma pranašiškoje kalboje. Dievas suteikė dovaną: Žodis pasiekė visų širdis ir pakreipė jas į atsivertimo taką. Šį liturginė šventė vaizduoja daug daugiau nei originalus istorinis įvykis: ji tampa simboliu kiekvienai tikinčiųjų kartai. Skausmas ir verksmas pakeičiami į džiaugsmą iš naujo atradus Dievo Žodį (Neh 8, 9); tie, kurie išaiškino jį žmonėms, gali ir privalo padėti pakeisti atgailą į džiaugsmą (Neh 8, 11). Pagal Įst 16, 13–14 tradiciją, derliaus šventė, kuri tampa Palapinių iškilme, švenčiama prisimenant kelionę per dykumą tremtyje, todėl dalį derliaus raginama paaukoti neturtingiems bendruomenės žmonėms. Per liturgiją pats valdytojas Nehemijas paragina pasidalinti vaišėmis su tais, kurie nieko nepasiruošė (Neh 8, 10). Dalijimasis, kaip bendrystės ženklas, – džiaugsmo šaltinis, liudijantis, kad Dievo žodis buvo suprastas protu, širdimi ir gyvenimu (Neh 8, 12).

Pakvietęs Dvylika, Jėzus pakviečia septyniasdešimt ar septyniasdešimt du mokinius, kurie atstovauja kiekvienai iš Izraelio genčių (Lk 9, 1–6). Viena misija papildo kitą ir parengia paties Jėzaus asmeninei kelionei. Pasirengimą misijai sudaro priklausymas Jėzaus mokinių bendruomenei plačiausia žodžio reikšme, net tarp ne žydų; Dievo žodis iškeliamas pačiame Jėzaus asmenyje, nes Mozės Įstatymas buvo prieš bendruomenę Ezros ir Nehemijo laikais (Neh 8, 1). Savo mokinių bendruomenėje Jėzus pats pradeda aiškinti raštus kaip Evangeliją (Lk 24, 44–48), taip raštų skaitymą ir aiškinimą padarydamas esminiu dalyku mokinių bendruomenėje (Lk 24, 25–35).

Patikėdamas mokiniams misiją skelbti Dievo karalystę, Jėzus taip pat kalba apie jos būdus – pasiruošimą ir praktiką (Lk 10, 1–11). Jis pateikia praktinius patarimus, iš dalies laikydamasis to laikotarpio judeo–palestiniečių kultūros, pavyzdžiui, „vaišingumo protokolo“ (Lk 10, 4–7; Pr 18, 1–8), tačiau taip pat Jis primygtinai kalba apie misijos skubumą bei didžiulę pirmenybę jai, atsižvelgiant į to meto kultūrą (Lk 10, 4). Misija atliekama kelių žmonių, o ne didelio skaičiaus (Lk 10, 2), ir jie patenka į pavojus (Lk 10, 3). Jie neša žinią apie ramybę (Lk 10, 5. 24. 36), kuri paskatins tiek evangelizuotojų, tiek evangelizuojamųjų veiksmus (Lk 10, 8–9a) ir kuri liudija apie „Dievo Karalystės“ atėjimą (Lk 10, 9b), Viešpaties Jėzaus atėjimą, Jo kelionę (Lk 10, 1). Kaip tada buvo palestiniečių pasaulyje, taip tegul būna visose pasaulio dalyse ir visada. Net Jėzaus instrukcijose, kaip reikėtų elgtis mokiniams, kai jie, skelbiantys Dievo Karalystę, sutinkami nesvetingai, pirmenybė teikiama misijai (Lk 10, 10–11); tokios pačios praktikos laikysis Paulius ir Barnabas, susidūrę su žydų bendruomenės priešiškumu (Apd 13, 44–51).

Jėzus užtikrina savo misionierius, jog jeigu yra nepriimami, tai ne jų, o Dievo rūpestis (Lk 10, 12). Net Jėzaus ar dėl Jėzaus įvykstantis atmetimas ir persekiojimas gali tapti galimybe misionieriams susitapatinti su jų Viešpaties Pascha, kur atnešama žinia, skelbiama karalystė, jo dieviška–žmogiška asmenybė ir jo, kaip Mesijo ir Gelbėtojo, likimas tampa vieninteliu rūpesčiu: įvykdyti Tėvo valią dėl pasaulio išgelbėjimo. Sprendimas dėl miestų, į kuriuos ateina Jėzaus Kristaus Paschos šventė ir Dievo Karalystė Jo Sūnaus asmenyje, išganymo – vienintelio Dievo rūpestis. Niekas negali numanyti, kas bus pasmerktas (Mt 13, 24–43); mokiniai turi degti ta pačia aistra ir meile pasauliui, kad visi galėtų būti išgelbėti, jie turi patraukti kiekvienos kartos vyrus ir moteris, kiekvieną vietą ir miestą, kad niekas nepraleistų skelbiamos išgelbėjimo Evangelijos.

**2019 M., SPALIO 4 D.**

**XXVI EILINIO LAIKOTARPIO SAVAITĖ, PENKTADIENIS**

**MINIMAS ŠV. PRANCIŠKUS ASYŽIETIS**

Bar 1, 15–22

Ps 79, 1–5. 8. 9

Lk 10, 13–16

Kad giliau suprastume misiją, kuriai kviečiami visi krikščionys, naudinga pradėti nuo Jėzaus žodžių, užrašytų Lk 10, 13–16, o tada pereiti prie maldos Bar 1, 15–22, taip nušviečiant Izraelio Dievo istoriją, sukurtą iš tų, kurie priklauso istoriniam Izraeliui ir tų, kurie prisijungs prie Izraelio Dievo per tikėjimą Jėzumi ir Krikštą.

Po žodžių, kuriais Jėzus siunčia mokinius į misiją, seka griežtas įspėjimas Chorazino ir Kafarnaumo kaimams Galilėjoje (Lk 10, 13–15). Šių palestiniečių kaimų žmonės regėjo stebuklus, kuriuos Jėzus darė skelbdamas Dievo karalystę (Mt 11, 21). Kafarnaume Jėzus žengė pirmus žingsnius skelbdamas savo žinią (Lk 4, 23) ir parodydamas Dievo karalystės galią (Lk 4, 31–41); taip pat čia jis pamatė romėnų armijos šimtininko tikėjimą (Lk 7, 1–10). Pilypas, vienas iš Dvylikos, buvo kilęs iš Betsaidos (Jn 1, 44; 12, 21). Griežtas Jėzaus perspėjimas palestiniečių kaimams, kur Jis darė stebuklus ir buvo sutiktas su stebinančia tikėjimo stoka, nėra galutinis ir nepakeičiamas pasmerkimas. Kalbos, kuria siunčia mokinius į misiją, pabaigoje Jėzus patvirtina evangelizacijos misijos svarbą: evangelizuoti ir būti evangelizuojamam reiškia turėti atsakomybes, kurių negalima išvengti prieš dieviškąjį teismą. Jo nelaukiama kaip staigaus pasmerkimo, apie jį kalbama kaip apie galutinį tašką laikų pabaigoje (Lk 10, 14–15). Iki tada atgailos ir atsivertimo durys visada atviros, pro kurias galima žengti slėpiningais dieviškos apvaizdos ir gailestingumo takais. Jėzus susitapatina su tais, kuriuos siunčia ir įspėja, jog atmesti juos – reiškia atmesti patį Dievą, nesvarbu, kokia priežastis ar tai skatinantis tikėjimas (Lk 10, 16).

Biblinio Izraelio trauma po Babilono tremties – tai kontekstas, padedantis suprasti ilgą maldą, priskiriamą Baruchui (Bar 1, 15; 3, 8) jo vardu pavadintoje knygoje. Barucho malda prasideda nuo pastebėjimo, jog viskas, apie ką pirmiesiems Babilono tremtiniams skelbė pranašas Jeremijas (Jer 29, 4–23), išsipildė, ir kad tai laikas melsti, jog Babilono valdovai ilgai gyventų – tokiu atveju izraelitams netektų išgyventi žiauraus keršto (Bar 1, 11–12), kaip buvo pataręs Jeremijas (Jer 29, 5–7). Čia svarbu žinoti nuodėmės, į kurią buvo įtrauktos visos biblinio Izraelio kartos, istoriją nuo išlaisvinimo iš Egipto (Bar 15, 22). Užsispyrimas neklausyti Viešpaties balso sąlygojo patekimą į tremtį ir Dievo tylą arba negebėjimą girdėti Jo balso. Apmąstymų centre ne Izraelio istorija ir padėtis, bet Dievas. Ir tai – tikroji atgaila ir tikroji kelionė į atsivertimą.

Į visa tai, kas nutiko istorijoje, nereikėtų žiūrėti kaip į Dievo nebuvimo rezultatą; nors tai taip pat galėjo nutikti dėl tarptautinės politikos išdidumo, žiaurumo ir negailestingumo, iš esmės visus įvykius reikėtų suprasti kaip Jo „teisingumo“ išraišką (Bar 1, 15) ir Jo troškimą pakviesti Izraelį atgal prie jo pašaukimo esmės. Šio Dievo teisingumo atradimas – tai paties Viešpaties dovana, nes jos negalima supainioti su kalte ar susitaikymu su skaudžiais dalykais; tai taip pat maišto ir visiško Dievo apleistumo priešingybė. Malda prasideda nuo dabarties ir siekia biblinio Izraelio ištakas (Bar 1, 15–16); tremties katastrofa ir trauma persmelkia jo visą istoriją, kurią galima paaiškinti nuodėme prieš Dievą ir Jo žodį (Bar 1, 17–18). Nusidėti „Viešpaties akyse“ – tai neturėti santykio su Juo. Tai tragedija, kuri vyksta konkrečiai, sąmoningai, o taip pat ir nerūpestingai, „neklausant“ Viešpaties kasdieniniame gyvenime, „nepaisant jo balso“, kuris taip pat girdimas jo „įsakymuose“. Biblinis Izraelis negali susikurti būdo, kuriuo galėtų apsimesti, jog palaiko santykį su Dievu. Barucho žodžiais užsimenama, kad pagonių akimis nuodėmės ir tremties siaubas pakenkė net izraelitų karaliams, valdovams ir pranašams (Bar 1, 16). Ši nuodėmės ir bausmės istorija nėra paskutinis žodis; mokydamas Mozė numatė, jog priimdamas kvietimą atsiversti biblinis Izraelis bus Viešpaties sutelktas (Iš 30, 1–4).

Istorija, kaip biblinis Izraelis vėl tampa Dievo Izraeliu – taip pat ir Bažnyčios istorija, kuri per tikėjimą Kristumi tampa Dievo Izraeliu. Kaip griežtas Jėzaus perspėjimas Galilėjos miestams nėra galutinis atskyrimo nuosprendis, taip biblinio Izraelio tremtis nežymi istorijos pabaigos. Atsivertimo kelionė, kurią turėtų ženklinti asmeninės ir struktūrinės nuodėmės pripažinimas, – tai tikra Viešpaties dovana, bet pavojus, kad skubotai reikši savo požiūrius ar troškimus ar tiesiog atkursi gestus, apeigas, formules ir frazes niekada neturės tokios stiprybės kaip evangelizacijos misija.

**2019 M. SPALIO 5 D.**

**XXVI EILINIO LAIKOTARPIO SAVAITĖ, ŠEŠTADIENIS**

Bar 4, 5–12. 27–29

Ps 69, 33–37

Lk 10, 17–24

Šiandienos Evangelijoje septyniasdešimt (ar septyniasdešimt du) mokiniai džiaugsmingi grįžta iš misijos papasakoti savo mokytojui Jėzui apie savo sėkmę: „mums paklūsta net demonai dėl tavo vardo“ (Lk 10, 17). Ir Jėzus džiaugiasi savo mokiniais: „Mačiau šėtoną, kaip žaibą krintantį iš dangaus“ (Lk 10, 18). Būdami Kristaus mokiniais, esame gavę galią mindžioti gyvates ir skorpionus ir visokią priešo galybę, ir niekas mums nepakenkia (Lk 10, 19). Tai toks pat pažadas, kokį Jėzus išsako visiems savo mokiniams (Mk 16, 18): „Jie ims plikomis rankomis gyvates ir, jei išgertų mirštamų nuodų, jiems nepakenks. Jie dės rankas ant ligonių, ir tie pasveiks“. Jėzus mus perspėja, kad misija bus sunki ir sudėtinga, bet su Jo Dvasia ir malone visada nugalėsime blogio jėgas pasaulyje. „Bet jūs džiaukitės ne tuo, kad dvasios jums pavaldžios; džiaukitės, kad jūsų vardai įrašyti danguje“ (Lk 10, 20). Kristaus mokinys gali didžiuotis ir būti laimingas savo evangelizacijos darbo sėkme, tačiau pagrindinė šio džiaugsmo priežastis turėtų būti eschatologinė. Turime išreikšti išgelbėjimo, vilties džiaugsmą: „Šaunusis ir ištikimasis tarne! <...> Eikš į savo šeimininko džiaugsmą!“ (Mt 25, 21, 23). Tai nenaudingo tarno džiaugsmas (Lk 17, 10), kuris padarė tai, ką turėjo padaryti.

Kas tikrai svarbu mokiniams – kad jų vardai „įrašyti danguje“ (Lk 10, 20). Ši hebrajiška to laikotarpio frazė reiškia, kad septyniasdešimt (septyniasdešimt du) grįžusieji iš misijos Dievo pripažįstami dangaus piliečiais. Tai – tikrieji jų namai, karalystė, į kurią Jėzus ragina juos kviesti kitus. Tada staiga kalbėdamas su mokiniais misionieriais Jėzus kreipiasi į kitą pašnekovą, savo Tėvą danguje. Naujai patvirtinti Dievo karalystės piliečiai, septyniasdešimt mokinių ir mes, stebintys juos, išgirstame jų asmeninį dievišką pokalbį. Esame gilios maldos tarp Jėzus ir Jo Tėvo liudininkai. Jėzus dėkoja Tėvui už Jo gailestingą valią: dideli stebuklai atskleisti „mažutėliams“, o ne „išmintingiesiems ir gudriesiems“, nuo kurių tai paslėpta.

Istoriniame kontekste Jėzaus į misiją išsiųsti mokiniai yra „vaikai“ ne tik todėl, kad vykdo savo pirmą misiją, bet taip pat dėl to, kad greičiausiai nėra gavę formalaus išsilavinimo apie Dievą, tokio, kokį turėjo rabinai, rašto aiškintojai ir kiti to meto žydų vadovai. Tai nereiškia, jog teologinis formavimas nėra vertingas, tačiau taip pripažįstama, jog susitikimas su Dievu – visada yra jo dovana ir kad tikėjimas Juo – kiekvienos misijos pagrindas.

Galima sakyti, kad tada Jėzus garsiai apmąsto Jo ir Tėvo santykį. Eilutėse, panašiose į kitas Mato evangelijoje (Mt 11, 25–30) ir daugelyje eilučių Jono evangelijoje (Jn 3, 35; 13, 3; 14, 9–11), Jėzus atskleidžia, jog Tėvas ir Sūnus visiškai vienas kitą pažįsta ir yra vienas kitam visiškai atviri. Tai džiaugsmo ir bendrystės pagrindas, vaisingumo ir misijos priežastis.

Dėl šio santykio Jėzus turi galią pakviesti kitus į santykį su Dievu, įžengti į šią dievišką bendrystę. Šiame intymiame santykyje mes pažįstame Sūnų, kaip tą, kuris yra Tėvo pažįstamas ir mylimas, ir Tėvą – kaip pažįstamą ir mylimą Sūnaus. Septyniasdešimt mokinių, pašauktų palengvinti kančią ir priespaudą Jėzus vardu, randa savo misijos prasmę Tėve ir Sūnuje ir jų meilės bendrystėje. Šiandien girdėdami šią evangelijos žinią, esame stipriau kviečiami įžengti į šį santykį. Kaip atskleidė Jėzus, tik dėl susitikimo su Tėvu esame gavę Dievo meilės dovaną, kurią galime pasiūlyti kitiems misijos metu.

Šiandienos Dievo žodis kviečia mus ne tik permąstyti skirtingus misijos aspektus, bet ir atrasti, ką jie mums atskleidžia apie Dievą. Kai tikėdami atpažįstame būdus, kuriais Dievas ateina ir veikia mumyse, galime leisti Jo Dvasiai vykdyti Jo misiją per mus. Glaudi mokinių bendrystė su Jėzumi ir jo mylinčia dieviška vienove su Tėvu suteikia misijai džiaugsmo, aistros ir užsidegimo. Mokiniai džiaugiasi ne savo sėkme, o meile ir bendryste su savo Mokytoju ir Viešpačiu bei pašaukimu būti Dievo sūnumis ir dukromis, kurių vardai įrašyti danguje.

Apie tai rašo Popiežius Pranciškus savo apaštališkajame paraginime *Evangelii Gaudium*, 21 skyriuje:

Evangelijos džiaugsmas, pagyvinantis mokinių bendruomenę, yra misionieriaus džiaugsmas. Jį jautė septyniasdešimt du mokiniai, grįžę iš misijos (plg. Lk 10, 17). Jį jautė Jėzus, kai džiaugėsi Šventąja Dvasia ir šlovino Tėvą, kad apreiškė neturtingiesiems ir mažutėliams (plg. Lk 10, 21). Jį jautė pirmieji atsivertusieji, kurie stebėjosi Sekminių dieną girdėdami apaštalus mokant „jų kalbomis“ (Apd 2, 6). Šis džiaugsmas – tai ženklas, kad Evangelija skelbiama ir duoda vaisių. Tačiau noras žengti pirmyn ir duoti, išeiti iš savęs ir toliau žengti į priekį sėjant gerąją sėklą išlieka visada. Viešpats sako: „Eikime kitur, į gretimus miestelius, kad ir ten skelbčiau žodį, nes tam esu atėjęs“ (Mk 1, 38). Kai sėkla pasėta vienoje vietoje, Jėzus nepasilieka, kad kažką aiškintų ar parodytų daugiau ženklų: Dvasia jį veda eiti toliau, į kitus miestus.

**2019 M. SPALIO 7 D.**

**XXVII EILINIO LAIKOTARPIO SAVAITĖ, PIRMADIENIS**

**MINIMA ROŽINIO DIEVO MOTINA**

Jon 1, 1 – 2, 2. 11

Jon 2, 3–5. 8

Lk 10, 25–37

Evangelistas Lukas pateikia šį palyginimą didesnio epizodo kontekste, kai Jėzus susiduria su Įstatymo aiškintoju, kuris mano, kad gali Jį išbandyti. Jėzus jau buvo išbandytas viešos veiklos pradžioje, kai Šventosios Dvasios buvo nuvestas į dykumą ir gundomas šėtono. Per šį gundymą velnias tris kartus (Lk 4, 2. 12. 13) vertė Jėzų įrodyti, jog Jis tikrai Dievo Sūnus ir patikrinti, ar Jis tikrai liks ištikimas Dievo valiai. Per trečią „gundymą“ Jėzus nusisuko nuo šėtono, pasakydamas paskutinius žodžius šiame mūšyje: „Negundyk Viešpaties, savo Dievo!“ (Lk 4, 12).

Dabar ištraukoje iš Luko evangelijos sakoma: „Štai atsistojo vienas Įstatymo mokytojas ir, mėgindamas jį, paklausė“ (Lk 10, 25). Atidus skaitytojas, kuris matė Jėzų įrodantį, jog tikrai yra Dievo Sūnus, žino, kad Įstatymo mokytojas bando padaryti kažką, ko net šėtonui nepavyko ir ką Jėzus aiškiai uždraudė. Panašiau, kad išbandomas bus pats Įstatymo mokytojas.

Palyginimas apie gerąjį samarietį gerai žinomas, ir jį lengva įsivaizduoti, tačiau šiandienos evangelija prasideda nuo pranešimo, kad Įstatymo mokytojas prisiartina prie Jėzaus jį patikrinti. Šiandieniame pasaulyje yra daug laimės mokslo ekspertų, kurie bando patikrinti Evangelijos mokinius. Ką turime daryti, kad laimėtume amžiną gyvenimą? Kaip būti laimingiems? Mūsų atsakymas negali būti joks kitas, tik Mokytojo mokymas. Kad būtume laimingi, turime mylėti Dievą visa širdimi, visa siela, visomis jėgomis, visa dvasia, ir mylėti savo artimą kaip save. Mylėti Dievą ir artimą. Mylėti Dievą per kitus. Mylėti artimą, kaip nori Dievas! Bet kaip konkrečiai tą padaryti?

Jėzus pateikia pavyzdį – gerojo samariečio istoriją. Lukas – vienintelis evangelistas, pateikiantis šią neįprastą istoriją iš Jėzaus mokymo. „Vienas žmogus keliavo iš Jeruzalės į Jerichą.“ Tai yra, jis paliko šventyklos, šventojo miesto erdvę ir išvyko į periferiją, link žemės „apačios.“ Jerichas, esantis netoli Negyvosios jūros, buvo vienas neturtingiausių pasaulio miestų. Tas žmogus palieka Siono kalną, kad nusileistų į bedugnę, nesaugumo ir chaoso vietą. Ir, kaip galima nuspėti, patenka į plėšikų rankas. Tai kaip tik šiandieninio nebetikinčio žmogaus situacija, kuris apleidžia šventumą, kad kasdien grimztų į netikrumo ir baigtinumo gelmes. O pakeliui yra vagių, kurie pavagia viską, palikdami jį apstulbusį, vieną ir apleistą. Deja, kunigas praeina pro mirštantį žmogų. Tada ateina levitas, pamato jį ir praeina. Tekste nepasakoma, iš kuri jis kilęs; kaip ir kunigui, jam trūksta užuojautos mirštančiam žmogui. „O vienas pakeleivis samarietis, užtikęs jį, pasigailėjo. Jis priėjo prie jo, užpylė ant žaizdų aliejaus ir vyno, aptvarstė jas; paskui, užkėlęs ant savo gyvulio, nugabeno į užeigą ir slaugė jį“ (Lk 10, 33–34). Samarietis atideda savo kelionę, kad rūpintųsi nepažįstamuoju, savo broliu žmogiška prasme. Jėzus kilniu būdu padarė tą patį, atpirkdamas savo mirtimi. Jis nuo Kryžiaus nuplovė mus krauju ir vandeniu, trykštančiu iš Jo šono. Kitą dieną samarietis davė užeigos šeimininkui dvi sidabrines monetas ir paprašė rūpintis sužeistuoju. Jėzus sumokėjo mūsų gydymo, mūsų atpirkimo kainą ant kryžiaus. Jis pasiruošęs sumokėti mūsų kasdienių nuodėmių skolas. Iš visų trijų praeivių samarietis yra patekusiojo į plėšikų rankas artimas, nes užjautė jį.

Ko visa tai moko mus, kviečiamus į misiją? Tik meilė evangelizuoja veiksmingai. Tikslas – ne šlovinimo, moralės, nurodymų religija; esmė – padaryti Kristaus artimaisiais sužeistas moteris ir vyrus, kuriuos sutinkame savo kelyje į Jerichą. Svarbu užtikrinti, kad mūsų kruopščiai suplanuotose programose prioritetas būtų rūpintis tais sužeistaisiais, kuriuos sutinkame savo kelyje. Suteikti pirmąją pagalbą su tuo, ką turime: gailestingumo aliejumi ir meilės vynu. Pritraukti žmones arčiau gelbėjančio Dievo gerumo per tikėjimą Jėzumi. Tikėti Tuo, kuris mirė ir prisikėlė ir vis daugiau supažindina mus su Dievo veikimo ir išgelbėjimo kriterijais. Pats samarietis nėra geras: jis geras dėl to, kad galvoja ir elgiasi taip, kaip Jėzus būtų elgęsis toje situacijoje. Jis geras dėl Dievo, kurį galime priimti ir su Juo bendrauti per tikėjimą, gerumo.

**2019 M. SPALIO 8 D.**

**XXVI EILINIO LAIKOTARPIO SAVAITĖ, ANTRADIENIS**

Jon 3, 1–10

Ps 130, 1b–2. 4–4ab. 7–8

Lk 10, 38–42

„Kelkis ir eik į Ninevę, tą didį miestą, ir paskelbk jam, ką aš tau sakau“ (Jon 3, 2). Kelis kartus nepaklausęs, pranašas Jona supranta turįs susidurti su nuolatiniu Dievo kvietimu. Viešpats jo nepamiršo ir iš naujo kviečia į misiją; šįkart Jona negali to išvengti. Kaip dažnai mes esame kaip tas pranašas Jona, bandydami rasti pasiteisinimų ir nevykdyti savo misijos pareigos. Pasaulis, kuriame gyvename ir į kurį esame siunčiami misijai dažnai toks pagoniškas, kad Ninevę galima rasti prie kiekvienų durų, kiekviename mieste ar prie kiekvienos sankryžos. Jona atsistojo ir, kaip sakė Viešpats, išėjo į Ninevę, neįprastai didelį miestą – reikėjo trijų dienų, kad jį pereitų. Pasaulis, kurį reikia evangelizuoti, taip pat atrodo didžiulis, ir susiduriame su iš pažiūros begaliniu netikėjimu. Šiuolaikinis gyvenimo būdas, vartotojiška visuomenė, beprotiškas pinigų troškimas ir netikra laimė – tai didžioji Ninevė.

„Dar keturiasdešimt dienų, ir Ninevė bus sunaikinta!“ (Jon 3, 4). Suprantame pranašo santūrumą, nes jis kalba tiems „blogiesiems pagonims“, kuriuos norėtų matyti nubaustus Dievo. Tačiau Dievas yra Dievas, jis pilnas gailestingumo savo vaikams, ir nors pranašas netikėjo jų atsivertimo galimybe, Ninevės gyventojai galiausiai atsigręžė į Dievą. „Ninevės žmonės patikėjo Dievu, paskelbė pasninką ir visi, dideli bei maži, apsivilko ašutine“ (Jon 3, 5). Daug šimtmečių užsitęsęs pranašų mokymas nepajėgė atversti izraelitų, tačiau dabar užteko vienos dienos, kad pasikeistų nekenčiamų Ninevės gyventojų širdys. Tai Dievo stebuklas: Jis visada mus nustebina. Jėzus pats apie tai kalba Evangelijoje: „Ninevės gyventojai teismo dieną kelsis drauge su šia karta ir ją pasmerks, nes jie atsivertė išgirdę Jonos pamokslus, o štai čia daugiau negu Jona“ (Mt 12, 41). Ir Dievas parodė jiems savo gailestingumą; paprastai pasakius, tai reiškia, jog Dievas trokšta ne nusidėjėlio mirties, o jo atsivertimo (Ez 33, 11). Net kai atrodo, kad Dievas gąsdina bausme, meilė ir tik meilė nugali ir saugo tikint. Šiandien pasauliui reikia vėl tai išgirsti.

Pranašas Jona siunčiamas į Ninevės miestą susitikti su jo gyventojais ir ten pranašauti bei mokyti apie atsivertimą. Jėzus yra Tėvo siunčiamas į miesto širdį, į Mortos ir Marijos namus. Džiaugsmas dėl netikėto Ninevės gyventojų atsivertimo sukelia pasipriešinimą Jonos širdyje. Patarnavimo ir klausymo džiaugsmas atvykus Mokytojui padaro Mortą ir Mariją tikromis seserimis Jėzaus misijoje.

Peržengti namų slenkstį reiškia įžengti į santykių centą ir kartu džiaugsmingai bei švelniai atrasti šeimos žaizdas ir trapumą. Esame sudaryti iš kūno ir kraujo, ir tai mums atskleidžia kiekvieną gilų santykį su tais, kurių poreikius norime patenkinti; Jėzus – tiek žmogus, tiek mūsų laikų Viešpats, turi tas savybes, kurios gali būti itin artimos mūsų širdims. Pakankamai artimas, kad galėtų įžengti į mūsų namus. Jėzus, keliaudamas į Jeruzalę, pakeliui į savo mirties ir prisikėlimo paslaptį, įžengdamas į Mortos ir Marijos namus peržengia ir jų širdžių slenkstį.

Tas namas Betanijoje, draugystės ir meilės namai, atskleidžia mums Kristaus žmogiškumą: Jis nenori likti svetimu žmonių kančiai ir sunkumams. Jis verkia, klauso, paguodžia, moko, nušluosto ašaras ir pasiūlo save kaip maistą ir gėrimą (eucharistijoje). Štai ką reiškia „įeiti į namus.“ Jėzus įžengia į namus Betanijoje kaip artimas žmogus. Kaip draugas, kuris į bendravimą su gyvaisiais ir mirusiaisiais įtraukia savo širdį ir santykį (Jn 11). Jėzus leidžiasi visiškai įtraukiamas į Tėvo jam patikėtą misiją. Jis kviečia mus pakeisti savo mąstymą ir veikimą: per pagrindinę besistengiančios patarnauti moters figūrą, pateikiamos naujos svetingumo taisyklės, kaip reikia priimti Kristų, apie išganymą, kuriuo gyvename ir kaip bendraujame.

Mortos ir Marijos pašaukimai – skirtingi ir vienas kitą papildantys, sąlygojami to paties noro: pripažinti unikalumą To, kuris pasibeldė į duris (Apr 3, 20). Taigi šios dvi moterys nėra priešprieša viena kitai, kaip kad dažnai teigiama. Patarnauti ir klausyti – papildantys, o ne prieštaraujantys vienas kitam veiksmai misijoje, kurią Jėzus patiki Bažnyčiai, kad išgelbėtų pasaulį. Jėzaus buvimas kviečia mus į kelionę įeiti į kiekvieno žmogaus širdį klausant Žodžio ir broliškai patarnaujant, skelbiant Velykų Prisikėlimą ir Eucharistijos susitaikymo puotą, kuri sukuria bendrystę ir vienovę. Visa tai vyksta name Betanijoje, kur Jėzaus draugo Lozoriaus mirtis – tai galimybė mums visiems apvalyti ir sustiprinti kiekvieno iš mūsų klausymą, patarnavimą ir tikėjimą Jėzaus – Draugo ir Viešpaties – mirtimi ir prisikėlimu.

\*\*\*

Tekstas darbinis, parengtas Kauno arkivyskupijos  misijų (YMM) komandos rūpesčiu pagal Vatikano rekomenduotas homilijas ( <http://www.october2019.va/en/mmsott2019/la-guida.html>)

Vertė Teresė Ringalienė